

ELŐTERJESZTÉS

BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETE

2024. AUGUSZTUS 7-ei nyilvános

ülésére

Tárgy:

**A települési támogatásokról, a személyes gondoskodást nyújtó szociális és gyermekjóléti ellátásokról szóló 19/2022.(X.26.) önkormányzati rendelet módosítása**

Előadó:

Druskoczi Tünde

polgármester

**Takácsné dr. Simán Zsuzsanna**

jegyző

**Tisztelt Képviselő-testület!**

A lakossági jövedelmek (minimálbér, garantált bérminimum, munkabérek, nyugdíjak és nyugdíjszerű ellátások) növekedésére és ezzel párhuzamosan az inflációra, valamint a megélhetési és lakhatási költségek jelentős emelkedésére tekintettel, továbbá a szociális támogatások igénylésére vonatkozó szabályok gyakorlati alkalmazásának tapasztalataira figyelemmel szükségessé vált a települési támogatásokról, a személyes gondoskodást nyújtó szociális és gyermekjóléti ellátásokról szóló 19/2022.(X.26.) önkormányzati rendelet felülvizsgálata.

A tervezet tartalmazza a települési támogatásokra – a rendkívüli települési támogatásra, gyógyszertámogatásra, a lakásfenntartási költségekhez nyújtott települési támogatásra, temetési támogatásra és a korábban iskolakezdési, jelen rendelet tervezet szerint tanévkezdési támogatásra és az önkormányzati tűzifa támogatásra– vonatkozó jogosultsági jövedelemhatárok növelését, és nagyobb mértékű támogatások összegét.

A karácsonyi támogatás, mint szociális támogatás esetében meghatározásra kerültek a szociális rászorultság feltételei.

Az állam által a szociális célú tüzelő anyag vásárlásához kapcsolódó támogatás feltételeinek és az igénylés módjának szabályozására e rendeletben került sor, melyre az önkormányzatnak, mint támogatottnak a támogatói okirat szerint rendeletalkotási kötelezettsége van.

A Bursa Hungarica Felsőoktatási Önkormányzati Ösztöndíjpályázat elbírálásának rendjét nem rendeletben, hanem szabályzat keretein belül szükséges megalkotni, ezért a jelenlegi hatályos 17/2020.(IX.28.) önkormányzati rendelet hatályon kívül helyezése mellett beépítésre került, mint szociális támogatás annak érdekében, hogy az ösztöndíj az állam által biztosított költségvetési keretösszeg terhére kerüljön kifizetésre.

A munkabér, a nyugellátások, a nyugdíj folyósító szerv által folyósított egyéb ellátások folyamatosan növekednek, így egyre kevesebben tudnak megfelelni a jogosultsági feltételeknek, ami miatt több esetben előfordult, hogy egyébként szociális rászorulók nem részesültek támogatásban. A jövedelemhatárok megemelésével szélesebb körben vehetik igénybe a rászorulók az egyes támogatásokat, és a támogatások összegének növelésével is több nehéz anyagi körülmények között élő, szociális hátrányos helyzetű család számára tud az önkormányzat segítséget nyújtani.

**Rendkívüli települési támogatás**

A rendkívüli települési támogatás esetében a támogatásra való jogosultság jövedelemhatárai és az egy személy vagy család részére alkalmanként, és az évente adható összesen megállapítható összeg kerül meghatározásra.

Az alkalmanként adható összeget 10.000-60.000 Ft között, az évente összesen adható támogatási összeget a szociális vetítési alap összegének 800 %-ában (228.000 Ft-ban) javasoljuk meghatározni.

Az évente két alkalommal megállapítható – a létfenntartást vagy lakhatást veszélyeztető rendkívüli élethelyzetben nyújtható - támogatás összegét maximum 300.000 Ft-ban javasoljuk meghatározni.

**Szociális célú tűzifa juttatás:**

A benyújtott pályázat alapján a Belügyminisztérium **82 erdei m3 tűzifa vásárlásához 2.395.220 Ft** vissza nem térítendő állami támogatást állapított meg Balatonberény Önkormányzata részére.

A támogatásból vásárolt tűzifát 2025. február 14. napjáig kell kiosztani a rászorulók részére, és a támogatás felhasználásáról 2025. március 31. napjáig kell elszámolni a Magyar Államkincstár területileg illetékes Igazgatósága felé.

Az előző évekhez hasonlóan az önkormányzatnak ez évben is rendeletet kell alkotnia a szociális célú tűzifa juttatás szabályairól, melyben meg kell határoznia a szociális rászorultság kritériumait, és a 2024. évi igénylés részletes feltételeit.

A tavalyi évhez képest a jövedelemhatárok **kb. 10%-al emelkedtek**.

**Lakásfenntartási támogatás**

A lakásfenntartási költségekhez nyújtott települési támogatás esetében a jogosultsági jövedelemhatárt a szociális vetítési alap 400 %-ában (114.000 Ft-ban) javasoljuk meghatározni, és a támogatás havi összegét javasoljuk a szolgáltató által kiállított utolsó havi számla összegével azonos összegben, de legfeljebb 7.000-10.000 Ft-ban megállapítani.

**Gyógyszertámogatás**

Változatlan szabályok mentén épül fel, csupán a jövedelemhatárok valamint a gyógyszertámogatások lennének megemelve.

**Temetési támogatás**

A megnövekedett temetési költségekre tekintettel javasoljuk a temetési támogatás összegét is megemelni, így a támogatási összegét 40.000 Ft-ról 80.000 Ft-ra illetve 60.000 Ft-ról 100.000 Ft-ra az igénylő jövedelmének függvényében. A jövedelemhatárok tekintetében szintén emelés történt.

**Tanévkezdési támogatás**

A korábbi iskolakezdési támogatás rendszerét megváltoztatva 20.000 Ft támogatásban részesítenénk azokat a szülőket, illetve törvényes képviselőket, akiknek gyermekük elkezdi az óvodai nevelési évét, míg az általános-és középiskola nappali rendszerű oktatásában résztvevő tanulók szüleit 25.000 Ft-al, ezen belül az általános iskola első évfolyamát kezdő gyermekek szülei 30.000 Ft-al támogatnánk.

A jelenleg hatályos rendelethez képest a szociális rászorultság 1 főre eső jövedelemhatára a szociális vetítési alap összegének hétszeresében (199.500 Ft) került meghatározásra.

**Önkormányzati tűzifa támogatás**

A támogatás jövedelemhatára egyedülálló személy esetén változott (szociális vetítési alap összegének 600 %-a, 171.000 Ft), valamint a tűzifa igénylésére irányuló kérelmek benyújtásának kezdő időpontja, a korábbi december 1. napja helyett október 15. napjában került meghatározásra.

**Karácsonyi támogatás**

A karácsonyi támogatás kérelemre és szociális rászorultság alapján nyújtható, ennek feltételei került a rendeletben kidolgozásra, a támogatás mértékét 15.000 Ft-ban javaslom megállapítani.

**Részletes indokolás**

**Az 1. §-hoz**

Hatályát veszti a Bursa Hungarica Felsőoktatási Önkormányzati Ösztöndíjpályázat elbírálásának szabályairól szóló Balatonberény Község Önkormányzat Képviselő-testülete 17/2020. (IX.28.) önkormányzati rendelet.

**A 2. §-hoz**

A pénzbeli és természetbeni szociális ellátásokat sorolja fel.

**A 3. §-hoz**

A támogatások iránti kérelem mellékleteinek felsorolását, valamint a szálláshely-szolgáltatási tevékenység igazolására vonatkozó nyilatkozattal kapcsolatos rendelkezéseket tartalmazza.

**A 4. §-hoz**

A képviselő-testület és a testület által a polgármesterre átruházott hatásköröket szabályozza.

**Az 5. §-hoz**

A képviselő-testület helyett a polgármester állapíthat meg rendkívüli települési támogatást.

**A 6. §-hoz**

Részletesen szabályozza a rendkívüli települési támogatás jogosultsági feltételeit, a támogatás összegét.

**A 7. §-hoz**

A szociális célú tűzifa juttatásra vonatkozó szabályozást tartalmazza.

**A 8. §-hoz**

A lakásfenntartási költségekhez nyújtott települési támogatás igénylésének feltételeiről rendelkezik.

**A 9. §-hoz**

A gyógyszertámogatásra jogosultság feltételeit, és annak annak összegét szabályozza.

**A 10. §-hoz**

A temetési támogatásra vonatkozó rendelkezéseket tartalmazza.

**A 11. §-hoz**

A köztemetésre vonatkozó szabályozás nyelvtani pontosítását tartalmazza.

**A 12. §-hoz és a 13. §-hoz**

A tanévkezdési támogatás igénylésének feltételeit és annak összegeit tartalmazza

**A 14. §-hoz**

Pontosítást tartalmaz az első osztályos tanulók támogatására vonatkozóan.

**A 15. §-hoz**

A Bursa Hungarica ösztöndíjról rendelkezik.

**A 16. §-hoz**

Az önkormányzati tűzifa támogatás igénylésének feltételeit tartalmazza.

**A 17. §-hoz**

A karácsonyi támogatást szabályozza.

**A 18. §-hoz**

A rendelet módosuló, valamint új mellékleteinek felsorolásáról szól.

**A 19. §-hoz**

A hatályát vesztő rendelkezéseket sorolja fel.

**A 20. §-hoz**

A rendelet hatályba lépését szabályozza.

1. Balatonberény, 2024. augusztus 2.

  Takácsné dr. Simán Zsuzsanna

jegyző